CELEX: 32021R0909
Language: bg
Date: 2021-05-31 00:00:00
Title: Регламент за изпълнение (ЕС) 2021/909 на Комисията от 31 май 2021 година относно класирането на някои стоки в Комбинираната номенклатура

7.6.2021   
               
               
                  BG
               
               
                  Официален вестник на Европейския съюз
               
               
                  L 199/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/909 НА КОМИСИЯТА
         от 31 май 2021 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 (2) на Съвета, е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и за всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата, поместена в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 31 май 2021 година.
            
               
                  За Комисията,
               
               
                  от името на председателя,
               
               Gerassimos THOMAS
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране (код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        Гъвкаво изделие (така наречен макарон за басейни) изработено от порести пластмаси (полимерен пеноматериал), във формата на куха тръба с дължина приблизително 1 m и диаметър приблизително 8 cm. Във вода изделието плава и се представя за използване като помощно средство за плуване в съответствие с европейския стандарт за помощни средства за обучение по плуване (EN 13138-2:2014). Изделието е също така ударопоглъщащо и топлинно изолиращо.
                        Вж. изображенията  (*1).
                     
                     
                        3926 90 97 
                     
                     
                        Класирането се определя от общите правила 1 и 6 за тълкуване на Комбинираната номенклатура и от описанието на кодовете по КН 3926 , 3926 90  и 3926 90 97 .
                        Класиране в позиция 9506  като артикул или съоръжение за физическа култура, гимнастика, атлетика, други видове спорт или игри на открито се изключва, тъй като поради простата си обща форма изделието не може да бъде идентифицирано като артикул, предназначен за физическа култура или спорт от позиция 9506 , въпреки че поради способността си да плава то отговаря на стандарта за помощни средства за обучение по плуване. Освен това поради простата си форма и обикновения си материал изделието би могло да се използва за различни цели (например като ударопоглъщащ защитен продукт, служещ за обвивка на пръти, като продукт за топлоизолация, служещ за обвивка на тръбопроводи, като продукт за забавление на деца).
                        Също така се изключва класиране в позиция 9503  като „други играчки“, тъй като изделието не може да бъде ясно идентифицирано като изделие за забавление на деца или възрастни, предвид неговата направа.
                        Поради това изделието следва да се класира според материала, от който се състои (пластмаса).
                        Следователно изделието следва да бъде класирано в код по КН 3926 90 97  като „други изделия от пластмаси“.
                     
                  
               (*1)  Изображенията са само за информация.